**Mohács Város Polgármesterének**

**10/2020.(IV.24.) önkormányzati rendelete**

**a településen működő piac nyitva tartásának és a 65. életévüket betöltött személyek**

**általi látogatásának helyi szabályairól**

Mohács Város Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdése alapján Mohács Város Képviselő-testületének feladat-és hatáskörében eljárva, a kijárási korlátozás meghosszabbításáról szóló 95/2020. (IV.9.) Korm. rendelet 6.§ (1) bekezdésében kapott felhatalmazás alapján, az Alaptörvény 32. cikk (1) bekezdés a.) pontjában és a Magyarország helyi önkormányzatairól szóló 2011. évi CLXXXIX törvény 13.§ (1) bekezdésének 12. és 14. pontjában meghatározott feladatkörben eljárva a következőket rendelem el:

**1.§**

1. A Mohácsi városi piacot a 65.életévüket betöltött személyek a Mohácsi Önkormányzatnak a piacok és vásárok tartásáról szóló 11/2019. (X.10.) Ör. számú rendeletében meghatározott piaci napokon, hétfőtől-szombatig 6:00-8:30 óráig látogathatják. Rajtuk kívül ezen időtartam alatt a piac területén kizárólag az ott árusítók és foglalkoztatottak tartózkodhatnak.
2. A piacon egészségügyi maszk, ennek hiányában annak rendeltetését, funkcióját betöltő egyéb textil vagy más anyag (orrot, arcot takaró sál, kendő) (a továbbiakban: maszk) viselése kötelező.
3. A piacra történő bejutás és ott tartózkodás során a 2 méteres távolságot meg kell tartani.

**2.§**

1. A rendelet a kihirdetése napján lép hatályba, rendelkezéseit 2020. április 29. napjától kell alkalmazni.
2. A rendelet a Magyarország Kormánya által a 71/2020. (III.27.) Korm. rendelettel elrendelt, illetve a 95/2020. (IV.9.) Korm rendelettel meghosszabbított kijárási korlátozás megszűnésének kihirdetésével hatályát veszti.

Csorbai Ferenc Dr. Kovács Mirella

polgármester jegyző

Kihirdetési záradék:

A rendelet kihirdetésének napja: 2020. április 24.

Dr. Kovács Mirella

jegyző

**HATÁSVIZSGÁLAT**

**a jogalkotásról szóló 2010. évi CXXX. törvény 17. § (1) bekezdése alapján**

Társadalmi hatása: A rendelet a kijárási korlátozásokat a piac tekintetében a helyben felmerülő igényekhez igazítja, tekintettel a Kormány felhatalmazására.

Gazdasági, költségvetési hatása: A termelői piac működése folyamatos, így negatív gazdasági hatás nem várható.

Környezeti, egészségügyi hatása: A Kormány a veszélyhelyzet kihirdetéséről szóló 40/2020. (III.11.) Korm. rendelettel veszélyhelyzetet hirdetett ki, továbbá kijárási korlátozásokat vezetett be. Felhatalmazta a helyi önkormányzatokat, hogy helyi önkormányzati rendeletben a piacok tekintetében a kijárási korlátozások szabályaitól eltérjenek. Így igazodva Mohács Városban jelentkező igényekhez, a hatékonyabb járványügyi védekezéshez az eltérés indokolt.

Adminisztratív terheket befolyásoló hatása: Nincs.

A jogszabály megalkotásának szükségessége, a jogalkotás elmaradásának következményei: A járványhelyzet hatékonyabb kezeléséhez feltétlenül szükséges.

A jogszabály alkalmazásához szükséges személyi, szervezeti, tárgyi és pénzügyi feltételek: a rendelet alkalmazása nem igényel többlet személyi, szervezeti és tárgyi feltételeket, azok adottak.

**INDOKOLÁS**

Magyarország Kormánya a veszélyhelyzet kihirdetéséről szóló 40/2020. (III.11.) Korm. rendelettel veszélyhelyzetet hirdetett ki az élet- és vagyonbiztonságot veszélyeztető tömeges megbetegedést okozó COVID-19 humánjárvány következményeinek elhárítása céljából. Kijárási korlátozásra vonatkozó szabályokat vezetett be a 71/2020. (III.27.) Korm. rendelettel, melyet a kijárási korlátozás meghosszabbításáról szóló 95/2020. (IV.9.) Kormányrendelettel meghosszabbított. Ez utóbbi jogszabály 2. §-ában felhatalmazta a települési önkormányzatokat, hogy a településen működő piacra vonatkozóan eltérő nyitvatartási rendet, illetve a 65. életévüket betöltött személyek számára eltérő látogatási idősávot állapítsanak meg. Mohács Városban a felmerült igények, továbbá a hatékony járványügyi védekezés miatt eltérő szabályok megalkotása szükségessé vált.

Helyi szinten történő prevenciós intézkedések meghozatala körében, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény (a továbbiakban: katasztrófavédelmi törvény) 46.§ (4) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 9.§-ában meghatározott szempontok szerint, figyelembe véve a piacon értékesítő eladók, és a vásárlók igényeit is, a szükségesség és arányosság követelményének megfelelően, szükségessé vált Mohács város piacának a 65. életévüket betöltött személyek általi látogatásának korlátozása.

A veszélyhelyzetben a települési önkormányzat képviselő-testületének a feladat- és hatáskörét a polgármester gyakorolja.

A szabályozás célja, hogy meghatározza az emberi egészség megóvása érdekében szükséges intézkedéseket, azok elrendelésének és végrehajtásának szabályait. A szabályozás célja, hogy lassítsa a COVID-19 vírus terjedését, ezzel együtt tartalmazza az emberi egészség megóvása érdekében szükséges intézkedéseket, azok elrendelésének és végrehajtásának szabályait.

A rendelet megalkotása a mohácsi lakosság egészségének és életének megóvása érdekében vált szükségessé.